  Туспуктэм: Григорий Фомин Наталия Сильвестрова Ижкарысь техникая кун университетысь но Гурт возёсъя удмурт кун университетысь студентъёслэн куать ӵектосъёссы Россиысь егитъёсын ужанъя федерал агентсвоен вылӥ дышетсконниос пӧлын ортчытэм вожвылъяськонын вормизы. Оглом соос 5 миллион 139 сюрс манет утӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Одӥгез вормем ӵектос – «Удмуртия Студенческая». Со улсын студентъёслэн творчествоя клубъёсазы пыриськисьёсты егитъёслэн огазеяськонъёсазы пайдалыко ужаны дышетозы. Мукетыз вормись – «Студенческая стартап-студия» ӵектос. Со ужбергатон компетенциосты азинтонэ, студентъёслы стартапъёс но бизнес-решениос кылдытъянэ ӧръяськемын. Кӧняеез ӵектос улосвылысь туризмез но гурт возёсэз азинтонлы сӥземын. «КарьераВАгро-Старт» ужъя шудон пыр гурт возёс удысысь ужъя рыноклэсь модельзэ кылдытозы. Та ӵектосъя гурт возёс университетын дышетскисьёс уж сётӥсьёсын вераськыны но удысысь ужлэсь аспӧртэмлыксэ валаны быгатозы. Приволжск федерал округысь студентъёс понна «#МойАгротУР» дышетон форум ортчоз. Ӵектос Удмуртиын егитъёс пӧлын гурт возёс туризмез азинтыны но егитъёслы турмаршрутъёс кылдытыны юрттоз. Вормисьёс пӧлысь тужгес но аспӧртэмлыкоез «Парапланерный фестиваль для студентов «Школа пилотов» ӵектос луэ. Солэн ужпумез – парапланэн лобан спортэз пӧртэм ужрадъёс но тренировкаос пыр элькунынсь егитъёс пӧлын вӧлмытон. Гурт возёсъя удмурт кун университетын «Креативный Инициативный Общедоступный Студенческий Кооператив» усьтӥськоз. Отын дышетсконниысь студент отрядъёслэн штабзылы ужан интыос но университетын дышетскисьёслы ӵошен ужан инытос луозы. Тодэ вайытом, Удмуртиысь кык ӵектос Владимир Потанинлэн грантъёсъя вожвылъяськоназ вормиз. Тегъёс: студентъёс ӵектос грантъёс вожвылъяськон Удмуртия вылӥдышетсконниос  